སྟོན་པ་ཐུགས་རྗེ་ཅན་གྱི་དང་པོ་ཐུགས་བསྐྱེད་པ།བར་དུ་ཚོགས་བསགས་པ།མཐར་མངོན་པར་རྫོགས་པར་སངས་རྒྱས་པ་ཐམས་ཅད་སེམས་ཅན་གྱི་དོན་ཁོ་ནར་གསུངས་པ་ལགས་ན།འཛམ་གླིང་སྐྱེ་འགྲོ་ཡོངས་ཀྱི་ཐུན་མོང་གི་བདེ་སྡུག་དང་འབྲེལ་བའི་དོན་ཆེན་འདིའི་ཐད་ལ།སྟོན་པ་ཤཱཀྱ་ཐུབ་པའི་མདོ་སྔགས་ཀྱི་བསྟན་པ་སྤྱི་དང༌།ཁྱད་པར་དུ་གངས་ཅན་བོད་ཀྱི་སྔོན་བྱོན་ལོ་པཎ་བཀའ་དྲིན་ཅན་རྣམས་ཀྱིས་རྒྱལ་བའི་བསྟན་པ་རིན་པོ་ཆེ་ཚང་ལ་མ་ནོར་བ་གང་ཇི་སྙེད་ཅིག་ཁ་བའི་ལྗོངས་སུ་ཡུན་རིང་བར་དུ་དཀའ་བ་ཆེན་པོའི་སྒོ་ནས་དར་ཞིང་རྒྱས་པར་བྱས་ལ།ད་དུང་ཡང་མ་ནུབ་པར་ལེགས་པར་གནས་ཡོད་པ་རྣམས་ལས།སངས་རྒྱས་ཐུགས་རྗེ་ཅན་གྱིས་སྣོད་བཅུད་ཉམས་རྒུད་ཀྱི་རྒྱུ་དང་རྐྱེན།དེ་ལས་སྐྱོབ་པའི་ཐབས།སྣོད་བཅུད་ཀྱི་ཕུན་ཚོགས་ཐམས་ཅད་ཡུན་རིང་དུ་རྒྱུན་སྐྱོང་བའི་ཚུལ་བཅས་ཇི་ལྟར་བསྟན་ཡོད་པ་གསལ་བར་བྱ་བའི་སླད་དུ།དཔྱད་གཞི་འདི་ཉིད་ཁུར་དུ་བླངས་ཏེ།ལོ་མང་པོའི་རིང་དུ་གངས་ཅན་ཡུལ་གྱི་སྣང་བ་མཐའ་ཡས་མིའི་གར་མཛད་པཎ་ཆེན་སྐུ་ཕྲེང་བཅུ་བ།མདོ་སྨད་ཡུལ་གྱི་བསྟན་པའི་གདུང་འཚོབ་ཆེན་པོ་སྐྱབས་རྗེ་ཚེ་ཏན་ཞབས་དྲུང་འཇིགས་མེད་རིགས་པའི་བློ་གྲོས།སྐྱབས་རྗེ་ཤར་གདོང་བློ་བཟང་བཤད་སྒྲུབ་རྒྱ་མཚོ།རོང་བོ་དགོན་ཆེན་གྱི་དགེ་བའི་བཤེས་གཉེན་ཆེན་པོ་སྐྱབས་རྗེ་དགེ་འདུན་དར་རྒྱས།རྡོ་སྦིས་དགོན་པའི་དགེ་བའི་བཤེས་གཉེན་ཆེན་པོ་ལྷ་རམས་པ་སྐྱབས་རྗེ་སྐལ་བཟང་རྒྱ་མཚོ་དང་སྔགས་རམས་པ་ཐུབ་བསྟན་སྙིང་རྗེ།སྐྱབས་རྗེ་བསེ་ཚང་བློ་བཟང་དཔལ་ལྡན་རིན་པོ་ཆེ།ཆོས་སྡེ་ཆེན་པོ་བླ་བྲང་བཀྲ་ཤིས་འཁྱིལ་གྱི་དགེ་བའི་བཤེས་གཉེན་ཆེན་པོ་སྐྱབས་རྗེ་བསམ་གྲུབ་རྒྱ་མཚོ་དང་གྲགས་པ་རྒྱ་མཚོ་རྣམ་གཉིས།སྒྲུབ་བརྒྱུད་ཀྱི་གདམས་པའི་མཛོད་འཛིན་སྐྱབས་རྗེ་འཇམ་དབྱངས་དམ་ཆོས།གྲུབ་པའི་དབང་ཕྱུག་ཆེན་པོ་ཆོས་དབྱིངས་རང་གྲོལ་རིན་པོ་ཆེ།མཚོ་སྔོན་པོ་རྒྱ་ཡེ་དགོན་པའི་ཨ་ནེ་མཁའ་འགྲོ་མ་དམ་ཚིག་སྒྲོལ་མ་སོགས་བླ་མ་དམ་པ་རྣམས་ཀྱི་ཞབས་ལ་གཏུགས་ཏེ།ད་ལྟ་སྣོད་བཅུད་ཀྱི་ཕུན་ཚོགས་ཐམས་ཅད་རིམ་བཞིན་ཉམས་་བཞིན་པ་དང༌།འགྲོ་བ་རྣམས་རང་དང་རང་གི་རིགས་ཀྱི་ཚེ་འདིའི་བདེ་བ་འདོད་པ་དང་སྡུག་བསྔལ་བསལ་བ་ཙམ་གྱི་ཀུན་ནས་བསླངས་ཏེ།ལུས་ངག་ཡིད་གསུམ་གྱི་ལས་སྣ་ཚོགས་པ་ཞིག་ཆོག་ཤེས་ཅུང་ཟད་ཙམ་ཡང་མེད་པར།ཉིན་མཚན་བར་མེད་དུ་འབད་འབད་དུང་དུང་གིས་སྒྲུབ་བཞིན་ལགས་ནའང༌།རང་གི་ཡིད་ལ་བརྣག་པའི་འདོད་དོན་ངོ་མ་ཞིག་ཐོབ་པ་ཕར་ཞོགདེ་ལས་ལྡོག་སྟེ་ཡིད་དུ་མི་འོང་བའི་སྡུག་བསྔལ་སྣ་ཚོགས་པ་ཞིག་མི་འདོད་བཞིན་དུ་བྱུང་དང་འབྱུང་བཞིན་ལགས་ན།རང་གཞན་སེམས་ཅན་ཐམས་ཅད་སྡུག་བསྔལ་དང་སྡུག་བསྔལ་གྱི་རྒྱུ་ལས་ཐར་པ་དང༌།བདེ་བ་དང་བདེ་བའི་རྒྱུན་ངོ་མ་ཞིག་ལ་ལོངས་སྤྱོད་ཐུབ་པའི་ཐབས་དམ་པ་ཞིག་སྟོན་པ་ཐུགས་རྗེ་ཅན་གྱིས་ཇི་ལྟར་གསུངས་པ་ཐུགས་བརྩེ་བ་ཆེན་པོས་བསྟན་ཏུ་གསོལ།ཞེས་སྙིང་ཐག་པ་ནས་ཡུན་རིང་གསོལ་བ་བཏབ་པ་དང་རང་ནུས་གང་ལྕོག་གིས་བསམ་སྦྱོར་གཉིས་ཀྱིས་ཚུལ་བཞིན་དུ་བསྟེན་པ་ན།དགེ་བའི་བཤེས་གཉེན་རྣམ་པས་མགྲིན་གཅིག་དབྱངས་གཅིག་ཏུ་འདི་ལྟར་གསུང་སྟེ།སྤྱིར་སངས་རྒྱས་ཐུགས་རྗེ་ཅན་གྱིས་ཆོས་ཀྱི་ཕུང་པོ་བརྒྱད་ཁྲི་བཞི་སྟོང་གསུངས་པ་ཐམས་ཅད་ནི།སེམས་ཅན་ལ་གནོད་འཚེ་སྤོང་བ་དང༌།སེམས་ཅན་ལ་ཕན་པ་སྒྲུབ་པའི་ཐབས་བསྟན་པ་གཉིས་ལས་མ་འདས་པ་སྟེ།སྣོད་ཀྱི་ཕུན་ཚོགས་ཉམས་རྒུད་ཀྱི་རྒྱུ་ནི་མི་དགེ་བའི་ལས་ཀྱི་བདག་པོའི་འབྲས་བུ་ཡིན་པ་དང༌།འགྲོ་བ་རྣམས་ལ་མི་འདོད་པའི་སྡུག་བསྔལ་སྣ་ཚོགས་འབྱུང་བ་ནི་མི་དགེ་བའི་ལས་ཀྱི་རྣམ་སྨིན་གྱི་འབྲས་བུ་ཡིན་པ་ལས།རྒྱུ་མེད་རྐྱེན་མེད་ལས་བྱུང་བ་རྡུལ་ཙམ་ཡང་མེད་པ་མངོན་སུམ་དུ་གཟིགས་ཤིང་མཐོང་ནས་རང་ཅག་ལ་གདམས་པ་ཡིན་པས།སངས་རྒྱས་ཀྱི་བསྟན་པ་རིན་པོ་ཆེ་ནི་འགྲོ་བ་སེམས་ཅན་ཐམས་ཅད་ལ་གནས་སྐབས་སུ་ལུས་ལོངས་སྤྱོད་འཁོར་ཕུན་སུམ་ཚོགས་པ་སོགས་མངོན་མཐོའི་ཕན་བདེ་སྐྲུན་པ་དང༌།བདེ་བ་དང་བདེ་བའི་རྒྱུ་དང་བཅས་པ་ཉམས་པ་མེད་པར་འཕེལ་ཞིང་རྒྱས་ལ་ཡུན་རིང་དུ་རྒྱུན་སྐྱོང་ཐུབ་པའི་གཏན་གྱི་ཕན་བདེ་ཕུན་སུམ་ཚོགས་པ་མཐར་ཕྱིན་པར་བྱེད་པའི་ཐབས་བསྟན་པ་ཤ་སྟག་ཡིན་ལ།གངས་ཅན་བོད་ཀྱི་སྔོན་བྱོན་ལོ་པཎ་བཀའ་དྲིན་ཅན་རྣམས་ཀྱིས་གནད་འདི་གཟིགས་ཤིང་མཐོང་ནས་རང་གི་ལུས་དང་སྲོག་ལའང་མ་བལྟས་པར།རྒྱལ་བའི་བསྟན་པ་དྲི་མ་མེད་པ་རང་དང་གཞན་གྱི་རྒྱུད་ལ་དར་ཞིང་རྒྱས་བའི་ལས་འབའ་ཞིག་ལྷུར་ལེན་པ་ནི་མི་ལུས་ལ་རིན་ཐང་ལེན་པའི་ཐབས་ཆེས་མཆོག་ཏུ་བརྩིས་ཤིང་།ཚུལ་དེ་ལས་བརྩམས་ཏེ་མི་རབས་ནས་མི་རབས།ཚེ་རབས་ནས་ཚེ་རབས་ཐམས་ཅད་དུ་ལུས་ངག་ཡིད་གསུམ་གྱིས་རྣམ་དཀར་དགེ་བའི་ལས་སྣ་ཚོགས་བསྒྲུབས་པས།གངས་ཅན་བོད་མི་སྤྱིའི་རྒྱུད་ན་དངོས་པོའི་གནས་ལུགས་ངོ་མ་མཐོང་ནས་བདེན་པ་སྟོན་མཁན་དང་།བདེན་པ་དང་།བདེན་པ་ངོ་མ་དོན་དུ་གཉེར་མཁན་སྟེ་དཀོན་མཆོག་རིན་པོ་ཆེ་རྣམ་པ་གསུམ་ལ་དད་པ་ཡོད་པ།ཡུལ་དམན་པ་དང་སྡུག་བསྔལ་པའི་ཡུལ་དུ་གྱུར་བའི་སེམས་ཅན་ལ་སྙིང་རྗེ་ཡོད་པ།སྣོད་བཅུད་ཀྱི་ཆོས་ཐམས་ཅད་རྟེན་ཅིང་འབྲེལ་བར་འབྱུང་བཞིན་ཡོད་པ་ལས་རང་བཞིན་གྱིས་གྲུབ་པའམ།ངོ་བོས་གྲུབ་པའམ།རང་རྐྱ་ཐུབ་པར་གྲུབ་པ་རྡུལ་ཙམ་ཡང་མེད་པ་མཐོང་བའི་ཤེས་རབ་ཟབ་མོའི་བག་ཆགས་ལྷན་སྐྱེས་སུ་མངའ་བ་འདི་དང་།གངས་ཅན་བོད་ཀྱི་ཡུལ་གྲུ་ཀུན་ཏུ་ས་སྟེང་ཐམས་ཅད་གངས་རི་དང་།ཡན་ལག་བརྒྱད་ལྡན་གྱི་ཆུ་བོ་དང་།རྩི་ཤིང་ནགས་ཚལ་སྣ་ཚོགས་པ་དང་།རི་དྭགས་སེམས་ཅན་སྣ་མང་ལྡན་པའི་ཕུན་སུམ་ཚོགས་པ་དང་།ས་འོག་ཐམས་ཅད་རིན་པོ་ཆེའི་གཏེར་ཁ་སྣ་ཚོགས་ཀྱིས་གཏམས་པའི་མདོ་དབུས་མཐོ་སྒང་ཞེས་བའི་ཡུལ་གྲུ་གཙང་མ་དག་ཞིང་ལྟ་བུ་འདི་བསྐྲུན་ཞིང་ལུས་པ་ཡིན།མདོར་ན།བོད་ཡུལ་སྣོད་ཀྱི་ཕུན་ཚོགས་ཐམས་ཅད་ནི་བོད་ཀྱི་ཐུན་མོང་མ་ཡིན་པའི་རྒྱུན་སྐྱོང་ཐུབ་པའི་འཕེལ་རྒྱས་ཀྱི་བསམ་བློ་འདུ་ཤེས་དང་རིག་གནས་སློབ་གསོ་ཕུན་སུམ་ཚོགས་པའི་འབྲས་བུ་ཡིན་པ་དང་།གནས་དེ་ཉིད་འགྲོ་བ་མི་དང་བཅས་པའི་སེམས་ཅན་ཐམས་ཅད་ཀྱི་བདེ་བའི་རྒྱུན་སྐྱོང་བ་དང་།སྡུག་བསྔལ་གྱི་རྒྱུན་གཅོད་པའི་ཐབས་བླ་ན་མེད་པར་མཐོང་ནས་མི་རབས་ནས་མི་རབས་སུ་ལེགས་པར་བསྐྱངས་བའི་འབྲས་བུ་ཡིན་པ་ལས།རྒྱུ་མེད་རྐྱེན་མེད་ལས་བྱུང་ནས་ལུས་པའམ།བོད་མིས་རིན་པོ་ཆེ་ངོས་མ་ཟིན་པར་ལྷག་བསྡད་པ་ནི་དེ་ལས་ཀྱང་ག་ལ་ཡིན་ཅེས་གསུངས།ཚུལ་དེ་ལ་པཎ་ཆེན་བློ་བཟང་ཆོས་རྒྱན་གྱིས།བདག་དང་སྣང་བ་ཐམས་ཅད་ཆོས་ཀྱི་དབྱིངས་ཀྱི་རང་བཞིན་ཡིན་པ་ལ།དེ་ལྟར་མ་རྟོགས་པའི་སེམས་ཅན་ཐམས་ཅད་བདེ་བ་དང་བདེ་བའི་རྒྱུ་དང་ལྡན་པར་བྱ།སྡུག་བསྔལ་དང་སྡུག་བསྔལ་གྱི་རྒྱུ་དང་བྲལ་བར་བྱ།སྡུག་བསྔལ་མེད་པའི་བདེ་བ་དང་མི་འབྲལ་བར་བྱ།བདེ་སྡུག་གི་རྒྱུ་ཆགས་སྡང་ཉེ་རིང་གཉིས་དང་བྲལ་བའི་བཏང་སྙོམས་ལ་གནས་པར་བྱའོ།།ཞེས་གསུངས་ཤིང་།ཁྱད་པར་དུ་འཇམ་མགོན་བླ་མ་ཙོང་ཁ་པ་ཆེན་པོས་མཛད་པའི་བྱང་ཆུབ་ལམ་རིམ་ཆེ་ཆུང་ནི།སངས་རྒྱས་ཀྱི་བསྟན་པ་ཐམས་ཅད་ཀྱི་གནད་བསྡུས་ཤིང༌།ཤིང་རྟ་ཆེན་པོ་ཀླུ་སྒྲུབ་དང་ཐོགས་མེད་ལ་སོགས་པའི་ཚད་མའི་སྐྱེས་བུ་རྣམས་ཀྱིས་སྲོལ་ལེགས་པར་ཕྱེ་པའི་ལམ་རྣམ་པར་དག་པ།འགྲོ་བ་རྣམས་ཀྱི་གནས་སྐབས་སུ་ཕན་པ་དང་མཐར་ཐུག་གི་བདེ་བ་བསྐྲུན་པའི་ཐབས་ཚང་ལ་མ་ནོར་བ།གང་ཟག་གཅིག་བདེ་ནས་བདེ་བར་བགྲོད་པའི་ལམ་ཉམས་སུ་ལེན་པའི་རིམ་པ་ལེགས་པར་སྟོན་པའི་ལེགས་བཤད་རྨད་དུ་བྱུང་བ་ཡིན་པས་འཇིག་རྟེན་གསུམ་གྱི་རྒུད་པ་ཐམས་ཅད་སེལ་བའི་སྒྲོན་མེ་གཅིག་པུའོ།།ཞེས་གསུངས་སོ།།